Nooremal poisil, muuseas,  tekkis sel aastal küsimus, et kas sihukesed tegelased nagu Lihavõtte Jänku ja Jõuluvana on ikka olemas. Nimelt olevat üks ta klassivend avastanud vanemate kapis plastikmunade ja kommide kotid. Omaette valjult arutledes jõudis ta üsna loogilisele järeldusele, et Jõuluvana on päris, aga põhjapõdrad väljamõeldis, sest loomaaias nähtud sarvilised elukad ei osanud teps mitte lennata. Jõuluvana on ta see-eest omaenda ihusilmaga mitu aastat järjest kaubamajas näinud.